登四明山
作者：黄巨澄
朝代：宋

paragraphs: 會稽東南秀，四明名更佳。
蜿蜒三百里，慘淡青蓮花。
伊昔天地初，山川始萌芽。
六丁揮神斧，斲削如人家。
四牖遺古制，玲瓏吐雲霞。
側聞劉樊徒，於此鍊丹砂。
耕烟種青櫺，結實大如瓜。
揮手謝衆士，身登鳳凰車。
至今石窗底，青天守龍蛇。
玉女四五人，綠鬢垂鬖髿。
時來聽潺湲，意態靜不嘩。
我夜闖其勞，月黑星如麻。
顧慚無靈氣，悵望空咨嗟。